വാട്ടര് അതോറിറ്റി ഓഫിസിലും സ്വകാര്യ സ്കൂളിലും മോഷണം മാവേലിക്കര: പുതിയകാവിന് സമീപത്തുള്ള വാട്ടര് അതോറിറ്റി സബ് ഡിവിഷന് ഓഫിസിലും ഇന്ഫന്റ് ജീസസ് സ്കൂളിലും മോഷണം നടന്നു. വാട്ടര് അതോറിറ്റി ഓഫിസില് നിന്നു 650 രൂപയും സ്കൂളില് നിന്നു 80,000 രൂപയും നഷ്ടപ്പെട്ടു. വാട്ടര് അതോറിറ്റി ഓഫിസിന്റെ മുന്വശത്തെ വാതില് തകര്ത്ത് അകത്തു കടന്ന മോഷ്ടാക്കള് മേശയും അലമാരകളും കുത്തിത്തുറന്ന് സാധനങ്ങള് വലിച്ചുവാരിയിട്ടു. അലമാരയ്ക്കുള്ളില് ഉണ്ടായിരുന്ന പണമാണ് മോഷ്ടിക്കപ്പെട്ടത്. ലോക്കര് ഉണ്ടായിരുന്നെങ്കിലും അത് തുറന്നിട്ടില്ല. ഇന്ഫന്റ് ജീസസ് സ്കൂളില് അകത്തു കടന്ന മോഷ്ടാക്കള് സ്കൂള് ചാപ്പല്, ഓഫീസ് എന്നിവയുടെ വാതിലുകള് കുത്തിത്തുറന്നു. ഓഫീസിനുള്ളില് മേശയില് സൂക്ഷിച്ചിരുന്ന രൂപയാണ് മോഷ്ടിച്ചത്. അലമാരകള് കുത്തിത്തുറന്നു സാധനങ്ങള് വലിച്ചുവാരിയിട്ടിരിക്കുകയാണ്.